《咏纸被》
明代·龚诩

纸衾方幅六七尺，厚软轻温腻而白。霜天雪夜最相宜，不使寒侵独眠客。

老夫得此良多年，旧物宝爱同青毡。不论素■出南海，岂羡文锦来西川。

受用将图此生过，争柰义孙要与阿翁相伴卧。阿翁夜夜苦丁宁，莫学恶睡骄儿轻踏破。

作者简介：龚诩（1381～1469）明代学者。一名翊，字大章，号纯庵，南直隶苏州府昆山（今属江苏）人。建文时为金川门卒，燕兵至，恸哭遁归，隐居授徒，后周忱巡抚江南，两荐为学官，坚辞，有《野古集》。